Асен Разцветников
Дядо Мраз

chitanka.info

Полята спят, завити пак

с топъл китеник от сняг.

Спят пъстри зайчета сами

далеко в сините тъми.

С огромен кош и бял калпак

аз ида — гост на всички драг.

По мойте мигли трепка скреж,

но аз вървя пак бодър, свеж

и нося тук, на своя гръб,

за всекиго подарък скъп.

Ботушки чудни имам аз —

прескачам планини завчас,

прекрачвам хълми и поля,

обхождам мигом сто села.

Там слагам дарове поред —

кому което е късмет.

А свърша ли ги, тропвам с крак

и кошът се напълня пак,

и пак вървя аз бодър, свеж,

накитен със цветя от скреж.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.